Kommissionens forordning (EF) nr. 946/2001

af 15. maj 2001

om fravigelse, for så vidt angår jordudtagning, af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1672/2000(2), særlig artikel 9, og

ud fra følgende betragtninger:

(1) Berettigelsen til arealstøtte under den generelle ordning som omhandlet i artikel 2, stk. 3, i forordning (EF) nr. 1251/1999 er underlagt en forpligtelse til jordudtagning.

(2) I artikel 19, stk. 2 og 3, i Kommissionens forordning (EF) nr. 2316/1999(3), senest ændret ved forordning (EF) nr. 556/2001(4), præciseres det, at jordudtagningsperioden skal begynde senest den 15. januar, og at de udtagne arealer ikke må anvendes til nogen form for landbrugsproduktion.

(3) I forlængelse af de sundhedsforanstaltninger, som de nationale myndigheder har truffet inden for rammerne af EU's bekæmpelse af mund- og klovesygens spredning, vil der kunne fastsættes restriktioner for transport af kvæg, og nedslagningen af ikke-smittede husdyr kan ikke længere opretholdes i det normale tempo. Et usædvanligt stort antal dyr vil derfor i første omgang skulle forblive og fodres på den enkelte bedrift.

(4) Det er nødvendigt at træffe alle foranstaltninger, som kan bidrage til, at dette sker på betingelser, som sikrer dyrevelfærden.

(5) En midlertidig anvendelse af de udtagne arealer under ordningen for markafgrøder vil kunne bidrage til at afhjælpe problemerne. De nationale myndigheder bør derfor i behørigt begrundede tilfælde kunne tillade en midlertidig anvendelse af de udtagne arealer fra det tidspunkt, hvor de første restriktive foranstaltninger for flytning af husdyr træder i kraft. Der bør dog træffes foranstaltninger til at sikre, at de udtagne arealer ikke udnyttes med gevinst for øje.

(6) Der er med Kommissionens forordning (EF) nr. 575/2001(5) taget hesyn til den ovenfor beskrevne situation. Denne forordning dækker perioden 1. marts til 30. april 2001. Der bør i betragtning af den vedvarende situation fastsættes en ny undtagelse med øjeblikkelig ikrafttrædelse.

(7) Efter vedtagelsen af sundhedsforanstaltningerne er visse producenter forhindret i at tilså arealer, der tidligere, blev anvendt til fodring af kvæget. De nationale myndigheder bør have mulighed for at godkende udtagning af disse arealer.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Uanset artikel 19, stk. 2 og 3, i forordning (EF) nr. 2316/1999 kan medlemsstaterne i behørigt begrundede tilfælde tillade, at producenter i områder, hvor der er indført restriktioner for flytning af husdyr på grund af udbrud af mund- og klovesyge,

a) anvender de udtagne arealer til anbringelse og fodring af husdyr fra 1. maj 2001 indtil udløbet af en periode på 30 dage efter ophævelsen af disse restriktioner, og

b) udtager arealer, som er blevet anvendt til fodring af dyr mellem den 15. januar 2001 og datoen for iværksættelse af sundhedsforanstaltninger.

Artikel 2

Medlemsstaterne træffer alle nødvendige foranstaltninger til at sikre, at de udtagne arealer ikke udnyttes med gevinst for øje.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes på jordudtagning for produktionsåret 2001/02.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. maj 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 1.

(2) EFT L 193 af 29.7.2000, s. 13.

(3) EFT L 280 af 30.10.1999, s. 43.

(4) EFT L 82 af 22.3.2001, s. 13.

(5) EFT L 85 af 24.3.2001, s. 6.